Diari Oficial de la Generalitat Valenciana


Sumari del DOGV 5174, del 11-01-2006 (2005/14476)

ORDE de 27 de desembre de 2005, de la Conselleria de Benestar Social, per la qual s'aproven les bases i es convoquen ajudes en matèria de servicis socials per al sector de discapacitats per a l'any 2006.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5174

Data del DOGV
:   11-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14123


Data del document
:   27-12-2005

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

ORDE de 27 de desembre de 2005, de la Conselleria de Benestar Social, per la qual s'aproven les bases i es convoquen ajudes en matèria de servicis socials per al sector de discapacitats per a l'any 2006. [2005/14116]
  
La Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV núm. 4.479, d'11.04.2003), assenyala, com a principis rectors de les actuacions de l'administració de la Generalitat en este àrea, entre altres, els de promoció de la major autonomia de les persones amb discapacitat, integració, igualtat d'oportunitats i responsabilitat pública, corresponent, en concret, a la Conselleria de Benestar Social l'impuls i l'execució de la política social tendent a la millora de la qualitat de vida de les persones amb discapacitat, a fi que esta siga acorde i equiparable a la que disfruten la resta dels ciutadans.
  
Per al compliment d'este objectiu, es treballa des de la Generalitat i des de la mateixa societat, proporcionant els servicis necessaris per a l'atenció i promoció del benestar social de les persones amb discapacitat, eliminant els obstacles que dificulten o que impedixen la integració social, així com facilitant a través de mesures de foment i d'acció positiva la plena i cada vegada més efectiva equiparació i igualtat d'oportunitats.
  
En el pla de les ajudes, l'article 36 de l'Estatut sobre les Persones amb Discapacitat preveu ajudes individualitzades que faciliten i que potencien la seua capacitat i desenrotllament personal, així com ajudes d'atenció institucionalitzada, que són el complement a les línies d'actuació que es desenrotllen a través de programes de servicis socials específics, que servixen d'eficaç suport actiu i dinamitzador en els processos de rehabilitació i integració. Així mateix, cal destacar l'important esforç financer, que du a terme la Generalitat a través de les lleis de pressupostos anuals, per al sosteniment dels centres i servicis d'atenció a les persones amb discapacitat.
  
A fi de garantir l'atenció integral, tant a la diversa problemàtica que posseïxen les persones amb discapacitat física, psíquica i sensorial, com les persones amb malaltia mental crònica, que requerixen programes socials específics i idèntic suport públic i social per a evitar processos de deteriorament, cronificació i marginació social, es concreta un pla de subvencions i ajudes públiques, que tenen com a fi primordial incidir positivament en el benestar físic, mental i social d'estos sectors de població, a través de diverses modalitats d'ajudes.
  
Com a novetats, que introduïx esta convocatòria en matèria de programes de servicis socials, s'incidix en la necessitat avaluació de tots els programes a fi d'analitzar els resultats obtinguts, establint un major detall i concreció en la documentació que calga presentar per a justificar l'interés social i la procedència de manteniment o la supressió de tals programes. Així mateix, cal destacar l'exigència d'un percentatge mínim de cofinançament, segons el tipus d'entitat a subvencionar, a fi d'incrementar els nivells d'eficiència i eficàcia en la gestió del gasto públic subvencional.
  
Per això, a proposta del director general d'Integració Social de Discapacitats, i fent ús de les facultats que em conferix el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
ORDENE
  
Primer. Objecte
  
La present Orde té com a objecte aprovar les bases reguladores per a la concessió d'ajudes i subvencions per a l'exercici 2006 pel procediment de concurrència competitiva, en matèria d'atenció a les persones amb discapacitat psíquica, física, sensorial i persones afectades per malaltia mental crònica, destinades a fomentar els següents tipus d'actuacions:
  
I) Ajudes de desenrotllament personal.
  
II) Execució i desenrotllament de programes de servicis socials.
  
III) Manteniment i sosteniment de centres d'acció social dirigits a persones amb discapacitat.
  
IV) Ajudes d'atenció institucionalitzada
  
Segon. Convocatòria
  
S'aprova la convocatòria per a la concessió d'estes ajudes per a l'any 2006, d'acord amb el que disposen les presents bases i el seu annex 1, així com les bases específiques per a cada tipus d'ajuda i subvenció que constituïxen els annexos 2, 3, 4 i 5, junt amb els models de sol·licitud d'ajuda dels annexos 6, 7 i 8.
  
Tercer. Finançament
  
El finançament de les ajudes i subvencions regulades i convocades per la present Orde és a càrrec del crèdit i les línies de subvenció consignades en el capítol IV, del programa 313.40, d'Integració Social del Discapacitat de la Generalitat Valenciana per al 2006.
  
Disposiciós addicionals
  
Primera
  
Les ajudes objecte d'esta convocatòria queden condicionades a l'existència de crèdit adequat i suficient en els pressupostos de la Generalitat, per a l'exercici de 2006.
  
A este efecte, es publicarà una resolució de la consellera de Benestar Social en el Diari Oficial de la Generalitat Valenciana, per mitjà de la qual es faran públiques les línies pressupostàries que sufragaran estes ajudes, així com els seus imports.
  
Segona
  
Al final de l'exercici es donarà publicitat a les subvencions concedides per mitjà de la seua exposició als taulers d'anuncis de les direccions territorials de la Conselleria de Benestar Social. Les subvencions atorgades per un import superior a 3.000 euros seran relacionades i publicades en el Diari Oficial de la Generalitat Valenciana mitjançant una resolució de la consellera de Benestar Social, indicant-hi el beneficiari, la quantitat concedida, la finalitat de la subvenció i el crèdit pressupostari a què s'han imputat.
  
Tercera
  
En tot allò no regulat en la present Orde caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, en el Text Refós de la Llei d'Hisenda Pública de la Generalitat Valenciana, sempre que el precepte no haja sigut desplaçat pels de caràcter bàsic continguts en la Llei General de Subvencions, així com la resta de normativa estatal i autonòmica que hi siga d'aplicació.
  
Disposicions finals
  
Primera
  
S'autoritza la subsecretària de la Conselleria de Benestar Social i el director general d'Integració Social de Discapacitats a dictar totes les instruccions que calga que en el desenrotllament de la present Orde.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
No obstant això, no es dictarà cap resolució de concessió sobre les sol·licituds d'ajuda, a l'empara d'esta ordre, fins que no es publique la resolució de la consellera de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostària que sufragaran estes ajudes, així com els seus imports en l'exercici de l'any 2006.
  
Tercera
  
Contra la present convocatòria i les bases reguladores de concessió d'ajudes es podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 27 de desembre de 2005
  
La consellera de Benestar Social
  
Alicia de Miguel García
  
ANNEX I
  
Bases generals de la convocatòria
  
Títol I
  
Procediment
  
Primera. Termini i lloc de presentació de sol·licituds
  
1. El termini de presentació de sol·licituds serà el següent:
  
a) Per a subvencions destinades a desenrotllament de programes de servicis socials i a manteniment i sosteniment de centres, el termini de presentació de sol·licituds serà d'un mes comptador a partir de l'endemà de la publicació d'esta orde en el Diari Oficial de la Generalitat Valenciana.
  
b) Per a ajudes individualitzades de desenrotllament personal i ajudes d'atenció institucionalitzada, el termini de presentació de sol·licituds serà des de l'endemà de la publicació d'esta orde fins al 28 d'abril de l'any 2006.
  
2. Les sol·licituds d'ajuda es presentaran, junt amb la documentació requerida, preferentment a les direccions territorials de Benestar Social i/o a l'ajuntament del municipi on residisca el sol·licitant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Els treballadors socials dels ajuntaments remetran les sol·licituds d'ajudes de desenrotllament personal i d'ajudes d'atenció institucionalitzada, amb els informes deguts, a les direccions territorials de Benestar Social.
  
Direcció Territorial de Benestar Social d'Alacant.
  
Rambla Méndez Núñez, 41.
  
03845 Alacant
  
Direcció Territorial de Benestar Social de Castelló.
  
Av. Germans Bou, 81.
  
12145 Castelló de la Plana
  
Direcció Territorial de Benestar Social de València.
  
Av. Baró de Càrcer, 36.
  
46354 València
  
Segona. Tramitació
  
1. La tramitació de les sol·licituds està a càrrec de les direccions territorials de Benestar Social, que les verificaran, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució, en els termes previstos en els articles 23.5 i 24 de la Llei 38/2003, de 17 de novembre, General de Subvencions.
  
2. Es constituirà una comissió d'àmbit autonòmic composta pel cap d'Àrea d'Integració Social de Discapacitats, el cap del Servici de Discapacitats, el cap del Servici de Malalts Mentals Crònics, el cap de Secció de Discapacitats i dos tècnics designats pel director general d'Integració Social de Discapacitats, la qual analitzarà les propostes formulades per les comissions tècniques de valoració previstes en els annexos d'esta orde i proposarà a l'òrgan competent per a la resolució les corresponents propostes de resolució de concessió o denegació d'ajudes, d'acord amb la relació prioritzada de beneficiaris proposats.
  
Esta comissió actuarà com a òrgan col·legiat, d'acord amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar, resoldre i notificar les sol·licituds per a la concessió d'ajudes serà de tres mesos, comptadors des de l'endemà a la data de la publicació en el Diari Oficial de la Generalitat Valenciana de la resolució de la Conselleria de Benestar Social, per la qual es fixa i es determinen els imports de les línies de subvenció de la present Orde de convocatòria de subvencions.
  
Tercera. Resolució
  
1. La resolució de les ajudes relatives al desenrotllament de programes i manteniment i sosteniment de centres corresponen, per delegació de la consellera de Benestar Social, al director general d'Integració Social de Discapacitats.
  
En les sol·licituds d'ajudes de desenrotllament personal i d'atenció institucionalitzada, es delega la facultat de resolució en els directors o directores territorials de Benestar Social.
  
2. Transcorregut el termini establit sense haver-se dictat i notificat resolució expressa, caldrà entendre desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució de la consellera de Benestar Social que done publicitat a este increment.
  
Quarta. Recursos
  
1. Les resolucions que es dicten esgoten la via administrativa i contra elles podrà interposar-se recurs potestatiu de reposició en el termini d'un mes comptador des de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a tramitar i resoldre indicat en l'article 4.2 de la present Orde.
  
3. Tot això sense perjuí que en ambdós supòsits, l'interessat puga interposar directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la mencionada jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, caldrà ajustar-se al que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol II
  
Del pagament i de la justificació de les subvencions
  
Quinta. Garanties prèvies al pagament de la subvenció
  
1. Quan es produïsquen bestretes de pagament, el beneficiari de la subvenció quedarà obligat a garantir la totalitat del seu import. A este efecte, s'entendrà per bestretes de pagament les quantitats que siguen lliurades a favor del beneficiari abans que este justifique el gasto corresponent.
  
No obstant això, queden exceptuades d'esta obligació les corporacions locals. Igualment, queden exonerades del compliment d'esta obligació les entitats sense ànim de lucre, les persones físiques i les famílies en què concórreguen les circumstàncies previstes en l'art. 47 bis, apartat 3, lletra A, del Text Refós de la Llei d'Hisenda Pública de la Generalitat Valenciana.
  
2. L'esmentada garantia podrà constituir-se en forma d'aval bancari o de pòlissa d'assegurança subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari i amb renúncia expressa al benefici d'excussió previst en l'article 1.830 del Codi Civil.
  
3. Per a la constitució i tramitació de les garanties caldrà ajustar-se al que disposa la secció II, capítol III, títol II del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques; al capítol III, títol II, llibre I del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques; i a l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV núm. 350, de 7 de març de 1986).
  
4. Siga la que siga la forma triada per a formalitzar la garantia, esta haurà de depositar-se en les direccions territorials d'Economia i Hisenda de la província corresponent, les quals faran entrega al beneficiari de la carta de pagament acreditativa del depòsit, la qual haurà de ser presentada pel beneficiari en la direcció territorial de Benestar Social de la dita província com a requisit previ i inexcusable per al pagament de la bestreta.
  
Sexta. Sistema de pagaments de les subvencions
  
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà als percentatges que establix l'article 47 bis del Text Refós de la Llei d'Hisenda Pública de la Generalitat Valenciana:
  
a) S'anticiparà fins un 40% de l'import de la subvenció després de la seua concessió.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà un segona bestreta, la quantia de la qual ascendirà fins un 20% de l'import de la subvenció.
  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
  
La concreció dels percentatges d'ajudes dirigides al manteniment de centres i desenrotllament de programes es concretarà, bé en la resolució de la Conselleria de Benestar Social, per la qual es determinen els crèdits que han de finançar els servicis socials en el sector de discapacitats, o bé, i en tot cas, en la resolució de la concessió de les ajudes i subvencions.
  
2. El pagament de les ajudes de desenrotllament personal i d'atenció institucionalitzada s'efectuarà contra la presentació per part de la persona beneficiària, de la justificació o justificacions per a acreditar l'efectiva i correcta aplicació del gasto efectuat. El pagament d'este tipus d'ajudes podrà realitzar-se en un pagament únic o en pagaments fraccionats.
  
Sèptima. Sistema i termini de presentació de la justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en la base sexta i annexos de la present Orde per als diferents tipus de subvencions, procediment que s'especificarà en cada una de les resolucions de concessió.
  
2. Amb independència del tipus de subvenció de què es tracte, el termini màxim de presentació de la justificació finalitza el dia 31 de gener de l'any 2007, havent d'haver-se realitzat el gasto corresponent amb anterioritat al 31 de desembre del 2006.
  
Octava. Reintegrament i mesures de control.
  
1. Escau a la direcció territorial de Benestar Social establir l'adequat seguiment del gasto objecte de les ajudes i subvencions regulades en la present Orde. Els beneficiaris estaran obligats a entregar, a requeriment d'esta, tots els documents, factures, o altres que calga per a justificar les condicions i la quantia del gasto efectuat en relació amb l'objecte subvencionat.
  
2. Podrà dictar una resolució el director territorial de Benestar Social de desistiment sense efecte o de minoració, i en tot cas de reintegrament de les quantitats percebudes i l'exigència dels interessos de demora des del moment del pagament de la subvenció en cas d'obtenció de l'ajuda falsejant les condicions requerides per a això o ocultant aquelles que l'hagueren impedit, així com en els altres supòsits previstos en l'article 37 de la Llei 38/2003, de 17 de novembre, General de Subvencions.
  
3. El procediment s'iniciarà d'ofici com a conseqüència de la iniciativa de l'òrgan concedent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia. També s'iniciarà a conseqüència de l'informe de control financer emés pel Servici d'Intervenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent serà de tres mesos des del moment en què va ser incoat l'expedient de desistiment sense efectes o de minoració.
  
La resolució dels procediments de revocació, reajustament, minoració, desistiment sense efecte o de reintegrament esgotaran la via administrativa.
  
4. Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.
  
5. La competència per a l'exercici del control financer de les ajudes escau als servicis d'Intervenció de la Generalitat.
  
ANNEX II
  
Bases reguladores per a la concessió d'ajudes individualitzades de desenrotllament personal per a persones amb discapacitat
  
Primera. Sol·licitants
  
Les ajudes individualitzades podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa amb anterioritat a la publicació d'esta orde, o bé que estiga en fase de ser reconeguda l'esmentada condició amb la documentació completa amb anterioritat a la citada data, sense que es trobe paralitzat l'expedient per causa imputable a l'interessat, o pel seu representant legal, que a més reunisquen les condicions arreplegades en la base tercera.
  
Segona. Objecte, tipus d'ajudes i característiques
  
Les ajudes individualitzades de desenrotllament personal per a persones amb discapacitat comprén totes aquelles mesures tendents a facilitar a persones amb problemes motors o sensorials el manteniment en el mateix entorn social, incrementant la seua autonomia i afavorint les seues relacions i la integració en la societat.
  
S'establixen els tipus següents:
  
1. Ajudes destinades a l'eliminació de barreres arquitectòniques.
  
Comprenen aquelles transformacions o reformes que contribuïsquen a evitar els obstacles i a facilitar la mobilitat en la vivenda pròpia o en l'edifici de la persona amb discapacitat, per a eliminar les barreres arquitectòniques existents.
  
Respecte a esta ajuda, només se subvencionaran aquelles unitats d'obra i instal·lacions necessàries per a eliminar les barreres arquitectòniques, excloent-ne qualsevol altra unitat d'obra o instal·lació que no tinga relació amb la supressió de barreres o millora de l'accessibilitat.
  
2. Ajudes per a l'adaptació de vehicles de motor
  
Comprenen aquelles mesures destinades a facilitar els desplaçaments per mitjans propis i autònoms.
  
3. Ajudes tècniques.
  
Comprenen aquelles mesures destinades a l'adaptació funcional de la llar i a l'adquisició dels útils necessaris per al desenrotllament en la vida ordinària i que estiguen directament relacionades amb el tipus de discapacitat del sol·licitant de l'ajuda.
  
Respecte a l'adaptació de la llar i dels útils, només se subvencionaran aquells elements necessaris per a augmentar l'accessibilitat i l'autonomia en la realització d'actes de la vida diària de la persona amb discapacitat i en general qualsevol altre mitjà o instrument que elimine les barreres de comunicació.
  
Tercera. Requisits dels beneficiaris
  
Els sol·licitants de les ajudes hauran de reunir amb anterioritat a la publicació de l'orde els requisits següents:
  
1. Ser menor de 60 anys.
  
2. Disposar de certificat de reconeixement de la condició de minusvalidesa, o bé que estiga en fase de ser reconeguda la dita condició amb la documentació completa amb anterioritat a la publicació de l'orde, sense que es trobe paralitzat l'expedient per causa imputable a l'interessat.
  
3. Que hi haja deficiències de caràcter motor o sensorial en el sol·licitant que li impedisquen o que dificulten la seua mobilitat i/o comunicació a través de mitjans normals.
  
4. Que la sol·licitud estiga referida a elements relacionats amb les necessitats d'accessibilitat i/o comunicació, sent-ne exclosos els que signifiquen una millora en la llar/edifici que no estiga directament relacionada amb els impediments físics i/o sensorials reconeguts en el corresponent dictamen tecnicofacultatiu.
  
5. Idoneïtat d'allò que s'ha sol·licitat per a atendre la necessitat que planteja el subjecte.
  
6. No haver obtingut, en els últims 5 anys, ajuda pel mateix concepte, excepte provada necessitat.
  
Quarta. Documentació que cal adjuntar a la sol·licitud
  
1. Sol·licitud, segons el model oficial que figura en l'annex 6 subscrita pel beneficiari o pel seu representant, degudament omplida.
  
2. Fotocòpia del DNI del sol·licitant i/o del representant i/o fotocòpia del Llibre de Família.
  
3. En els supòsits d'incapacitat declarada judicialment s'acompanyarà fotocòpia de la resolució judicial d'incapacitació i de designació de tutor o curador.
  
En els supòsits de menors discapacitats, s'aportarà fotocòpia de Llibre de Família junt amb una declaració de conformitat de sol·licitud d'ajuda per part del cònjuge que no haja exercit la representació.
  
4. Declaració de la renda corresponent a l'exercici de 2004 dels membres de la unitat familiar. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
  
5. Certificat de reconeixement de la condició de minusvalidesa acompanyat del corresponent dictamen tecnicofacultatiu o, si és el cas, còpia de sol·licitud de certificat de reconeixement de la condició de minusvalidesa.
  
6. Informe social en què s'especifique la necessitat de l'acció objecte de l'ajuda, indicant repercussions positives o negatives que la concessió o denegació de l'ajuda sol·licitada puga ocasionar a l'interessat.
  
7. Per a la modalitat d'eliminació de barreres arquitectòniques, a més:
  
- Dos pressupostos de les adaptacions que calga realitzar, amb especificació detallada i valorada de totes elles.
  
- Justificació de la propietat de la vivenda o de l'autorització del propietari per a realitzar les reformes.
  
- Permisos municipals, si és el cas.
  
8. Per a la modalitat d'adaptació d'un vehicle de motor:
  
- Presentació del permís de conducció.
  
- Garantir, per mitjà de declaració jurada o declaració expressa responsable l'afectació del vehicle al seu ús exclusiu i privat durant un període mínim de 6 anys.
  
- Ajustar-se l'adaptació que se sol·licita a allò que s'ha estipulat en el permís de conduir.
  
- Dos pressupostos corresponents a l'adaptació que cal realitzar.
  
9. Per a la modalitat d'ajudes tècniques:
  
- Dos pressupostos corresponents a l'adquisició que se sol·licite.
  
Quinta. Determinació de la quantia de l'ajuda
  
1. La forma de determinar la quantia de l'ajuda serà donada en funció dels ingressos de la unitat familiar, del seu nombre de membres, del cost de l'acció o del mòdul econòmic estipulat per a cada tipus d'ajuda i del percentatge de subvenció, seons s'estipula en el quadro de la base sexta.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar els mòduls econòmics màxims següents:
  
1) Eliminació de barreres arquitectòniques: fins a 4.636 euros
  
2) Adaptació vehicles de motor: fins a 872 euros
  
3) Ajudes tècniques: fins a 1.255 euros
  
2. Per a determinar els ingressos es tindran en compte els ingressos procedents de tots i de cada un dels membres de la unitat familiar.
  
Als efectes de la present Orde, constituïxen modalitats d'unitat familiar: la integrada pels cònjuges no separats legalment o la formada pels membres d'una unió de fet, i si n'hi haguera, pels fills i altres descendents en què concórreguen les circumstàncies següents:
  
a) Que siguen fadrins i convisquen amb ells.
  
b) Que no hagen complit 24 anys d'edat el 31 de desembre del 2005, llevat que siguen discapacitats amb un grau de minusvalidesa igual o superior al 33%, i en este cas no hi haurà límit d'edat.
  
En el cas que en la unitat familiar de l'interessat convisca alguna altra persona que, havent complit o no l'esmentada edat, presente declaració de l'Impost de la Renda sobre les Persones Físiques independent, els seus ingressos seran, en tot cas, exclosos.
  
Sexta. Percentatge de subvenció en funció del nombre de membres de la unitat familiar i dels ingressos
  
1. El percentatge de subvenció es determinarà segons la següent taula d'ingressos:
  
2. Quan els ingressos superen les quantitats indicades en la casella inferior, es concedirà el 10% de subvenció.
  
3. Si per l'aplicació del percentatge de la subvenció aplicable resulta una quantitat a concedir inferior a 150 €, es concedirà la dita quantitat mínima.
  
Sèptima. Prioritats i criteris de valoració
  
1. Per a la valoració i concessió d'estes ajudes, es tindrà en compte la situació econòmica del sol·licitant i de la seua unitat familiar, conforme s'ha establit en la base quinta, així com la situació personal i social, per mitjà de l'informe social que acredite la necessitat i la finalitat de l'ajuda, així com, si és el cas, la seua pertinència tècnica.
  
2. Es constituirà una comissió tècnica de valoració en les direccions territorials de Benestar Social, amb la composició següent:
  
- cap de Servici d'Acció Social, de la direcció territorial, com a president.
  
- cap de la Secció de Discapacitats de la direcció territorial, com a secretari.
  
- tècnic/a de la secció que haja estudiat l'expedient.
  
3. En cas de no disposar de suficient quantia pressupostària per a atendre totes les sol·licituds, les ajudes seran adjudicades atenent al criteri de prioritat de la data en què la sol·licitud, acompanyada de l'informe social, ha tingut entrada en el registre corresponent, sempre que s'haja avaluat favorablement la seua necessitat.
  
Octava. Exclusions i incompatibilitats
  
Queden explícitament excloses d'estes ajudes:
  
1. Aquelles que siguen competència institucional d'altres organismes públics.
  
2. Aquelles que hagen sigut subvencionades, pel mateix concepte, per altres organismes.
  
3. Adquisicions efectuades i accions executades amb anterioritat a la petició de l'ajuda i/o de l'exercici anterior a la vigència de la convocatòria.
  
Serà incompatible la concessió de l'ajuda sol·licitada amb el gaudi gratuït i/o simultani de prestacions que cobrisquen els mateixos supòsits i necessitats, a través d'altres institucions públiques o privades que els subvencionen.
  
Novena. Documentació justificativa del gasto
  
Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29.11.2003) i normativa de desplegament. Este gasto haurà d'haver sigut realitzat amb anterioritat a 31 de desembre del 2006.
  
ANNEX III
  
Bases reguladores per a la concessió de subvencions per
  
 al desenrotllament de programes de servicis socials
  
especialitzats per a persones amb discapacitat
  
i malalts mentals crònics
  
Primera. Sol·licitants
  
Podran sol·licitar les subvencions corresponents per al desenrotllament de programes els representants de les entitats sense ànim de lucre que estiguen inscrites en el Registre de Titulars d'Acció Social, Centres i Servicis, de la Conselleria de Benestar Social, la funció principal de les quals siga l'atenció a les persones amb discapacitat i/o malalts mentals crònics.
  
Les corporacions locals i les mancomunitats, constituïdes conforme al que disposa l'article 3.2 de la Llei 7/1985, de 2 d'abril, Reguladora de les Bases de Règim Local, podran sol·licitar les ajudes relatives a programes de malalts mentals, de conformitat amb el que disposen les presents bases.
  
Segona. Objecte i tipologia dels programes
  
Les ajudes arreplegades en esta secció seran destinades al desenrotllament de programes definits en el títol II de l'Orde de 9 d'abril de 1990, de la Conselleria de Treball i Seguretat Social, per la qual es desenrotlla el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1.291, de 26.04.1990):
  
1. Programes de convivència, destinats a afavorir la integració comunitària propiciant la relació amb altres persones a través dels recursos normalitzats.
  
Es consideren, programes de convivència, entre d'altres: programes d'oci i temps lliure, clubs d'oci i campaments d'estiu.
  
2. Programes de cooperació social, destinats a potenciar la vida de la comunitat propiciant la participació en tasques comunes i fomentant la iniciativa social.
  
Es consideren programes de cooperació social, entre altres: els grups d'autoajuda, acollida i tornada a casa, i activitats de foment de la participació social.
  
3. Programes d'intervenció per a la prevenció i inserció social, destinats a afavorir la integració social, recolzant tant les persones amb discapacitat, com el seu entorn familiar.
  
Es consideren programes d'intervenció per a la prevenció i la inserció social, entre d'altres: el respir familiar, suport i intervenció domiciliària, suport a la prevenció de recaigudes, intervenció psicosocial i psicoeducativa amb famílies i campanyes de mentalització i sensibilització.
  
Tercera. Requisits i obligacions dels beneficiaris
  
1. Les entitats sol·licitants de subvenció hauran d'especificar la quantitat que es comprometen a aportar per a la realització de cada programa.
  
1.1. Les entitats sense ànim de lucre hauran de cobrir almenys el 10% del cost dels programes dirigits a les persones amb discapacitat i/o malalts mentals crònics, amb fons propis o amb altres recursos vinculats a l'activitat (aportacions d'altres entitats, aportacions dels usuaris o altres ingressos), que hauran de ser acreditats en els termes previstos en l'article 30.4 de la Llei 38/2003, de 17 de novembre, General de Subvencions.
  
1.2. Les entitats locals hauran de cobrir almenys el 25% del cost dels programes dirigits a malalts mentals crònics, amb fons propis o amb altres recursos vinculats a l'activitat, que hauran de ser acreditats en els esmentats termes.
  
2. Les entitats respondran amb caràcter exclusiu de les obligacions que es deriven de la relació laboral o de prestació de servicis per a la realització del programa.
  
3. A més de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i en la Llei 38/2003, de 17 de novembre, General de Subvencions, per a ser perceptors de la subvenció, les entitats adquirixen per la concessió d'esta, les següents obligacions específiques:
  
a) Ingressar l'import total dels ingressos que generen els programes subvencionats, tant en concepte de subvenció, com d'aportació dels usuaris o participants, en un compte bancari obert exclusivament per als ingressos i pagaments realitzats a càrrec de la subvenció rebuda.
  
A les entitats sense ànim de lucre que tinguen adaptada la seua comptabilitat al Pla General Comptable i a les entitats locals, no els serà aplicada l'obligació assenyalada al paràgraf anterior.
  
b) Realitzar l'activitat que fonamenta la concessió de la subvenció en la forma, les condicions i el termini establits per a cada programa en la resolució de concessió.
  
c) Tindre subscrita una pòlissa d'assegurança d'accidents i malaltia i de responsabilitat civil a favor del personal que participa en els programes subvencionats, que cobrisca, si és el cas, els sinistres del voluntariat i els que es produïsquen a tercers en l'exercici de les activitats encomanades, conforme a allò que s'ha exigit en l'article 6.2.c) de la Llei de la Generalitat Valenciana 4/2001, de 19 de juny, del Voluntariat.
  
d) Presentar memòria justificativa de la realització de cada programa que és objecte de subvenció, segons s'establix en la base novena, en tot cas, abans del 31 de gener del 2007.
  
Quarta. Documentació a presentar amb la sol·licitud
  
1. Sol·licitud, degudament omplida i subscrita pel representant de l'entitat, segons el model oficial que figura a l'annex 7.
  
Cada entitat demanarà, en una única sol·licitud, les subvencions tant per a centres com per a programes.
  
2. Fitxa de manteniment de tercers (segons el model oficial que figura en l'annex de l'Orde de 15 de febrer del 2005, de la Conselleria d'Economia, Hisenda i Ocupació, publicada en DOGV núm. 4.959, de 4.03.2005) omplida, que servirà per a acreditar la titularitat del compte bancari a través de la qual el beneficiari desitja percebre la subvenció.
  
3. Memòria explicativa del programa/s sol·licitat/s per a l'exercici i memòria de les activitats realitzades en l'exercici anterior, especificant-hi el calendari laboral anual i l'horari d'atenció als usuaris del programa.
  
La presentació de memòria explicativa dels programes arreplegarà com a contingut mínim i estructura la següent:
  
- Denominació del programa.
  
- Sector concret a què està destinat.
  
- Àmbit geogràfic de la iniciativa.
  
- Nombre d'usuaris/participants previst.
  
- Anàlisi de situació i de la seua necessitat.
  
- Descripció dels objectius i accions que caldrà desenrotllar.
  
- Complementarietat amb altres recursos.
  
- Capacitat de gestió de l'entitat.
  
- Cooperació institucional.
  
- Previsió d'ingressos i gastos.
  
- Persona responsable del programa.
  
Quinta. Determinació de la quantia de la subvenció
  
1. Els mòduls econòmics que han de ser aplicats en el càlcul de les subvencions de campaments per a persones amb discapacitat i estades de respir familiar són els següents:
  
a) Campaments/vacacions per a persones amb discapacitat (15 dies)
  
1.1. Persones amb discapacitat psíquica lleugera o moderada, paralítics cerebrals i discapacitats físics que no necessiten assistència d'una altra persona en les activitats de la vida diària: fins a 244,40 euros/estada total.
  
1.2. Persones amb discapacitat psíquica severa o profunda, paralítics cerebrals i discapacitats físics que necessiten assistència d'una altra persona en les activitats de la vida diària: fins a 398,40 euro/estada total.
  
b) Estades de ?respir familiar?: fins a 32,00 euro/Pers./dia
  
2. La quantia de les subvencions per a la resta de programes de servicis socials estaran en funció de:
  
a) Quant als gastos: nombre d'usuaris, recursos humans i materials.
  
b) Quant als ingressos: aportació de l'entitat, col·laboració econòmica d'altres organismes o entitats i aportació dels usuaris.
  
3. Dels imports subvencionats podran destinar-se fins un màxim del 30% per a gastos de manteniment, i fins un màxim del 10% per a gastos de dietes, desplaçaments i difusió gràfica o material divulgatiu relacionat amb el programa a realitzar, sempre que el seu cost no siga assumit o subvencionat per una altra entitat o mitjà.
  
Sexta. Prioritats i criteris de valoració
  
1. Per a la valoració i concessió d'estes ajudes, la Direcció General d'Integració Social de Discapacitats atendrà als següents criteris, atenint-se a la planificació i racionalització dels recursos i a les limitacions pressupostàries.
  
2. S'establix el següent orde de prioritats per a la concessió d'estes subvencions:
  
1r Programes d'estades de respir per a atendre urgències i pal·liar situacions d'estrés en aquelles famílies que tinguen al seu nucli alguna persona discapacitada.
  
2n Altres programes en el sector de les persones amb discapacitat que hagueren sigut subvencionades en l'exercici anterior sempre que es considere convenient la seua continuïtat per raons d'interés públic.
  
3r Qualsevol nou projecte de programa que es promoga, sempre que siga avaluat favorablement i determinat idoni.
  
3. Seran criteris d'avaluació per a la continuïtat dels programes i la subvenció de nous projectes els següents:
  
- La qualitat del programa (objectius, metodologia i interés social).
  
- La capacitat organitzativa i professional per a la realització del projecte.
  
- La viabilitat econòmica i el pressupost ajustat.
  
- La major contribució de l'entitat sol·licitant, amb fons propis o aliens, per al seu adequat desenrotllament.
  
- Atendre amb les seues actuacions un major àmbit territorial o poblacional i l'adequació del nombre de beneficiaris al tipus de programa, en el cas d'entitats i institucions d'àmbit local.
  
- La coherència interior del programa i de les seues actuacions per a l'atenció de necessitats socials, en relació amb la cobertura pública o privada existent, així com el nivell de coordinació i complementarietat amb altres recursos.
  
Quant als objectius programats:
  
- Fomentar l'autonomia i el desenrotllament personal, així com el suport als col·lectius implicats en l'àrea d'intervenció de discapacitats, com a alternatives a l'ingrés en centres.
  
- Afavorir la convivència i la integració de les persones amb discapacitat física, psíquica, sensorial o per malaltia mental crònica.
  
- Desenrotllar actuacions específiques per a la prevenció de la discapacitat i la integració social de les persones amb malaltia mental crònica.
  
Sèptima. Comissions de valoració
  
Es constituiran les següents comissions tècniques de valoració de subvencions destinades a l'avaluació de programes:
  
a) Per a aquelles sol·licituds d'entitats que presenten programes únicament d'àmbit provincial, seran valorades per una comissió de valoració que es constituirà en les direccions territorials, amb la composició següent:
  
- director/a territorial de Benestar Social, com a president.
  
- cap d'Àrea d'Integració Social de Discapacitats.
  
- cap de Servici d'Acció Social, de la direcció territorial.
  
- cap de Servici de Discapacitats de la Direcció General i/o cap de Servici de Malalts Mentals de la direcció general.
  
- cap de Secció de Discapacitats de la Direcció General.
  
- cap de la Secció de Discapacitats de la direcció territorial, com a secretari.
  
- tècnic/a de la secció que haja avaluat l'expedient.
  
b) Les sol·licituds de programes presentades per federacions, l'execució de les quals comprenga actuacions en les tres províncies de la Comunitat i, a més, el programa presentat atenga directament un nombre superior a 500 persones físiques associades, seran valorades per una comissió de valoració d'àmbit territorial autonòmic, constituïda amb la composició següent:
  
- cap d'Àrea d'Integració Social de Discapacitats, com a president.
  
- cap de Servici de Discapacitats de la Direcció General i/o cap de Servici de Malalts Mentals de la Direcció General.
  
- cap de Secció de Discapacitats de la Direcció General, com a secretari.
  
- caps de la Secció de Discapacitats de les direccions territorials.
  
- tècnic/a de programes del Servici de Discapacitats i/o del Servici de Malalts Mentals, que haja avaluat l'expedient.
  
c) Les sol·licituds de programes presentades per federacions, que només tinguen actuacions en una o dos províncies, o bé que el programa presentat atenga directament un nombre inferior a 500 persones físiques associades, seran valorades per la comissió de valoració de l'àmbit de la direcció territorial de la província en què tinga la seua seu social l'associació o federació sol·licitant.
  
Octava. Publicitat
  
Quan les entitats subvencionades facen publicitat a través de qualsevol mitjà de comunicació, programa de mà, fullet explicatiu, guia d'activitats, etc., dels programes que han sigut objecte de subvenció, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un programa «subvencionat per la Conselleria de Benestar Social de la Generalitat», incorporant-hi, si és el cas, l'emblema oficial de la Generalitat.
  
Novena. Documentació justificativa del gasto
  
1. En el cas de subvencions corresponents a programes, la justificació del gasto consistirà en la presentació davant de la direcció territorial de Benestar Social corresponent o davant de la Direcció General d'Integració Social de Discapacitats, si és el cas, de tota la documentació necessària per a acreditar el gasto realitzat, entre la qual caldrà incloure la següent:
  
Memòria justificativa i explicativa de la realització de cada programa que és objecte de subvenció.
  
A estos efectes, els continguts mínims de les esmentades memòries seran els següents:
  
- Breu contingut d'actuacions realitzades.
  
- Nombre d'usuaris/participants directes.
  
- Resum econòmic: estat de liquidació del programa, desglossat per origen de finançament i per conceptes de gasto.
  
- Objectius desplegats, quantificats en la mesura que siga possible.
  
- Resultats obtinguts del programa, quantificats i valorats.
  
- Desviacions respecte dels objectius previstos.
  
- Firma de persona responsable del programa i de representant de l'entitat.
  
Documents acreditatius del gasto corresponent als gastos del personal que participa en la realització del programa, incloent-hi els fulls de salari degudament subscrits pels treballadors i els documents acreditatius del pagament a la Seguretat Social de les quotes relatives a les cotitzacions socials d'estos, on figure la certificació bancària d'haver sigut ?pagat- o ?carregat en compte?.
  
En el cas que hi haja persones que col·laboren en els programes a canvi d'una gratificació, caldrà presentar-ne els rebuts justificatius del gasto, on conste el nom de l'entitat i el nom, cognoms i el DNI de la persona col·laboradora. Així mateix, si haguera professionals col·laborant en els programes en virtut de contractes de prestació de servicis, caldrà aportar les corresponents factures emeses pels dits professionals, així com la documentació acreditativa que estos complixen els requisits exigits per la legislació tributària vigent.
  
Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286 de 29.11.2003) i normativa de desplegament.
  
2. Les corporacions locals podran substituir l'esmentada documentació per una certificació expedida per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació de ?obligacions reconegudes- i així haurà de fer-se constar en la certificació.
  
3. La justificació total presentada pel beneficiari haurà de ser, com a mínim, igual al gasto total estimat del centre o programa, objecte de la subvenció, no podent ser compensades entre si les quantitats subvencionades per diferents centres i programes.
  
4. Els gastos que caldrà justificar en les subvencions relatives a programes es correspondran sempre amb els continguts dels esmentats programes, no sent admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades entre si les quantitats justificades corresponents a diferents programes subvencionats.
  
5. La Conselleria de Benestar Social no assumirà obligacions que es deriven de la relació personal dels programes subvencionats, sinó que seran les entitats titulars d'estos les que en respondran amb caràcter exclusiu.
  
ANNEX IV
  
Bases reguladores per a la concessió de subvencions per al manteniment i el sosteniment de centres d'atenció a persones amb discapacitat i malalts mentals crònics.
  
Primera. Sol·licitants
  
Podran sol·licitar les subvencions corresponents a manteniment de centres els representants de les entitats sense ànim de lucre que estiguen inscrites en el Registre de Titulars d'Acció Social, Centres i Servicis, de la Conselleria de Benestar Social, la funció principal de les quals siga l'atenció a les persones amb discapacitat i/o malalts mentals crònics.
  
Així mateix, les corporacions locals i les mancomunitats, constituïdes d'acord amb el que disposa l'article 3.2 de la Llei 7/1985, de 2 d'abril, Reguladora de les Bases de Règim Local, podran sol·licitar les ajudes corresponents a centres, d'acord amb el que disposa el present annex.
  
Segona. Objecte
  
Les subvencions arreplegades en este annex tenen com a objecte finançar els gastos de manteniment dels següents tipus de centres de servicis socials especialitzats:
  
a) Centres d'atenció diürna.
  
a.1) Centres d'Estimulació Precoç o d'Atenció Primerenca.
  
a.2) Centres ocupacionals.
  
a.3) Centres de Rehabilitació i Integració Social per a malalts mentals crònics (CRIS).
  
a.4) Centres de dia per a persones amb discapacitat.
  
a.5) Centres de dia per a malalts mentals crònics.
  
b) Centres residencials.
  
b.1) Residències per a persones amb discapacitat.
  
b.2) Centres específics per a malalts mentals crònics (CEEM).
  
b.3) Vivendes tutelades per a persones amb discapacitat.
  
b.4) Vivendes tutelades per a malalts mentals crònics.
  
Tercera. Requisits dels beneficiaris
  
1. Els centres hauran de disposar d'autorització per al seu funcionament i, en cas de trobar-se esta en fase de tramitació, adequar-se als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana i pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit que establixen les següents normes reglamentàries:
  
a) Orde de 9 d'abril de 1990, de la Conselleria de Treball i Seguretat Social per la qual es desenrotlla el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1.291, de 26.04.1990).
  
b) Orde de 3 de febrer de 1997, de la Conselleria de Treball i Assumptes Socials, per la qual es modifica l'Orde de 9 d'abril de 1990 (DOGV núm. 1.291), sobre registre, autorització i acreditació dels servicis socials de la Comunitat Valenciana, a fi d'atendre els nous servicis que es prestaran a malalts mentals crònics a la Comunitat Valenciana. (DOGV número 2.929, de 13.02.1997).
  
c) Orde de 21 de setembre del 2001, de la Conselleria de Benestar Social, per la qual es regulen les condicions i els requisits de funcionament dels Centres d'Estimulació Precoç (DOGV núm. 4.106, de 15.10.2001).
  
2. Per a ser perceptors de la subvenció, els sol·licitants d'ajudes per a centres que atenen al sector de persones amb discapacitat adquirixen per la concessió d'esta, a més de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i en la Llei 38/2003, de 17 de novembre, General de Subvencions, les següents obligacions específiques:
  
2.1. Atendre les sol·licituds d'admissió dels usuaris i la seua demanda de places en condicions d'igualtat, d'acord amb el que disposa el reglament de règim interior del centre, que haja sigut aprovat per l'òrgan competent de la Conselleria de Benestar Social.
  
Els centres sostinguts amb fons públics garantiran i tindran com referent per a atendre i cobrir les places que queden vacants, els usuaris i l'orde de prioritat de sol·licitants de places en centres públics de la direcció territorial de Benestar Social corresponent.
  
Així mateix, es comprometen a comunicar les baixes d'atesos a la direcció territorial de Benestar Social en un termini màxim de tres dies.
  
2.2. Comunicar a la Direcció General d'Integració Social de Discapacitats o a la direcció territorial de Benestar Social corresponent, la sol·licitud i la concessió de qualsevol ajuda per part d'altres organismes públics o privats, aportant la documentació justificativa de percepció d'estes ajudes i la destinació concreta dels fons i incorreran en causa de minoració dels imports corresponents i de reintegrament de les quantitats indegudament percebudes, en cas d'incompliment d'esta obligació.
  
2.3. Complir l'horari d'atenció als usuaris i el calendari laboral anual especificat en el plans d'actuació del centre per a l'exercici en què es concedix l'ajuda.
  
2.4. Formalitzar adequadament els documents de seguiment tècnic i financer elaborats per la Direcció General d'Integració Social de Discapacitats i assumir les actuacions de control financer que corresponen a la Intervenció General en relació amb la subvenció.
  
2.5. No alterar la finalitat de les subvencions i complir les obligacions que establix la legislació vigent per als perceptors de fons públics.
  
2.6. Facilitar la inspecció i el control de la Conselleria de Benestar Social i, en particular, de la Direcció General d'Integració Social de Discapacitats, a fi de conéixer qualsevol aspecte de l'activitat objecte de la subvenció.
  
2.7. Deixar constància expressa de la condició de centre subvencionat per la Generalitat Valenciana en qualsevol relació amb tercers.
  
2.8. Justificar les ajudes concedides en el termini màxim establit en la present Orde.
  
2.9. Atindre's a la coordinació i planificació que establisca la Direcció General d'Integració Social de Discapacitats, a fi de racionalitzar i optimitzar l'ús dels recursos disponibles en matèria de servicis socials.
  
Quarta. Documentació que caldrà presentar amb la sol·licitud
  
1. Sol·licitud, degudament omplida i subscrita pel representant de l'entitat, segons el model oficial que figura en l'annex 7.
  
Cada entitat demanarà, en una única sol·licitud les subvencions, tant per a centres com per a programes.
  
2. Fitxa de manteniment de tercers, (segons el model oficial que figura en l'annex de l'Orde de 15 de febrer del 2005, de la Conselleria d'Economia, Hisenda i Ocupació, publicada en DOGV núm. 4.959, de 04.03.2005) omplida, que servirà per a acreditar la titularitat del compte bancari a través del qual el beneficiari desitja percebre la subvenció.
  
3. Pla d'actuació per a l'exercici sol·licitat i memòria de les activitats realitzades en l'exercici anterior, especificant-hi el calendari laboral anual i l'horari d'atenció als usuaris del centre.
  
Quinta. Determinació de la quantia de la subvenció
  
1. La subvenció es concretarà en funció dels mòduls econòmics que, sobre la base del cost/persona/dia es fixen en els apartats 2.1 i 2.2, a la vista de les necessitats manifestades en la sol·licitud i de l'estimació d'ingressos que, en concepte d'aportacions dels usuaris o altres fonts, es derive de l'anàlisi de la documentació presentada o que haja sigut requerida amb increment, en tot cas, dels mòduls relacionats en els conceptes que es relacionen en els apartats 3.1 a 3.7.
  
2. Els mòduls econòmics que han de ser aplicats al càlcul de les subvencions regulades en esta secció són els següents:
  
2.1. Persones amb discapacitat física, psíquica i sensorial:
  
a) Centres d'Estimulació Precoç o d'Atenció Primerenca (220 dies): fins a 15,20 euros/Pers./dia.
  
b) Centres ocupacionals minusvàlids (220 dies): fins a 22,65 euros/Pers./dia.
  
c) Centres de dia (220 dies): fins a 31,40 euros/Pers./dia
  
d) Residències discapacitats (365 dies).
  
1. Psíquics autònoms: fins a 22,70 euros/Pers./dia.
  
2. Psíquics profunds: fins a 37,8 0 euros/Pers./dia.
  
e) Vivendes tutelades, com a alternativa a l'atenció residencial (365 dies): fins a 41,60 euros/Pers./dia
  
2.2. Malalts mentals
  
a) Centres de Rehabilitació i Inserció Social de malalts mentals (CRIS): fins a 17,25 euros/Pers./dia.
  
b) Centres de dia per a malalts mentals: fins a 18,40 euros/Pers./dia
  
c) Residències de malalts mentals: fins a 46,60 euros/Pers./dia.
  
d) Vivendes tutelades, com a alternativa a l'atenció residencial (365 dies): fins a 41,60 euros/Pers./dia
  
3. Els mòduls relacionats en els apartats 2.1 i 2.2 podran veure's incrementats en els conceptes següents:
  
3.1. Plus de direcció i triennis del personal.
  
3.2. Arrendaments, assegurances, transport d'usuaris, tributs i contractes anuals de manteniment de les instal·lacions. Estos conceptes podran ser subvencionats fins un màxim del 100% en la mesura que siga un gasto justificat.
  
3.3. Auxiliar ocupacional i fisioterapeuta. Estes figures professionals seran objecte de subvenció en determinats centres ocupacionals que, per les característiques dels usuaris, es consideren que ho requerisquen.
  
3.4. Coordinador de residència. En les residències de discapacitats autònoms amb capacitat per a trenta o més persones, s'aplicarà un complement de coordinador de residència.
  
3.5. En els centres de Rehabilitació i Integració Social es podran preveure altres figures professionals que no estiguen definides en l'Orde de 3 de febrer de 1997, de la Conselleria de treball i Assumptes Socials, segons la redacció donada per la correcció d'errors d'esta, si les condicions dels centres ho requerixen, amb la possibilitat de variar el mòdul establit.
  
3.6. En aquells centres d'Estimulació Precoç o d'Atenció Primerenca en què, excepcionalment, funcionaren en règim no ambulatori, es podrà incrementar el seu mòdul fins a 28,05 euros/Pers./dia.
  
3.7 En els centres de dia en què la població atesa siga majoritàriament de paralítics cerebrals, el mòdul es podrà incrementar fins a 51,00 euros/Pers./dia.
  
Sexta. Criteris de valoració
  
1. Per a la valoració i concessió d'estes subvencions, la Direcció General d'Integració Social de Discapacitats atendrà als criteris establits en la base quinta, atenint-se a la planificació i racionalització dels recursos i a les limitacions pressupostàries.
  
2. La quantia de les subvencions estaran en funció de:
  
a) Quant als gastos: nombre d'usuaris/places autoritzades, plantilla de personal aprovada i plans d'actuació dels centres.
  
b) Quant als ingressos: aportació de l'entitat, col·laboració econòmica d'altres organismes o entitats i aportació dels usuaris.
  
3. Es constituirà una comissió tècnica de valoració a les direccions territorials corresponents, amb la composició següent:
  
- director/a territorial de Benestar Social, com a president.
  
- cap d'Àrea d'Integració Social de Discapacitats.
  
- cap de Servici d'Acció Social, de la direcció territorial.
  
- cap de Servici de Discapacitats de la Direcció General i/o cap de Servici de Malalts Mentals de la Direcció General.
  
- cap de Secció de Discapacitats de la Direcció General.
  
- cap de la Secció de Discapacitats de la direcció territorial, com a secretari.
  
- tècnic/a de la secció que haja estudiat l'expedient.
  
Sèptima. Publicitat
  
Quan les entitats subvencionades facen publicitat a través de qualsevol mitjà de comunicació o difusió dels centres que han sigut objecte de subvenció, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un centre «subvencionat per la Conselleria de Benestar Social de la Generalitat».
  
Als els locals dels centres subvencionats caldrà exposar, en lloc visible, una placa d'identificació en què s'indique la condició de subvencionat per la Generalitat, incorporant el seu emblema oficial, quan l'ajuda siga superior al 50% del cost del servici.
  
Octava. Documentació justificativa del gasto
  
1. En el cas de subvencions que financen el manteniment de centres, la justificació del gasto consistirà en la presentació davant de la direcció territorial de Benestar Social corresponent de tota la documentació necessària per a acreditar el gasto realitzat, entre el qual haurà d'incloure's, si més no, la següent:
  
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut ?pagat- o ?carregat en compte?.
  
- Si hi haguera persones treballant al centre en virtut de contractes de prestació de servicis caldrà aportar les corresponents factures emeses pels dits professionals, així com la documentació acreditativa que estos complixen els requisits exigits per la legislació tributària vigent.
  
Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29-11-2003) i normativa de desplegament. El mencionat gasto haurà d'haver sigut realitzat amb anterioritat a 31 de desembre del 2006.
  
2. Les corporacions locals podran substituir l'esmentada documentació per certificació expedida per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, almenys, en situació de ?obligacions reconegudes- i així haurà de fer-se constar en la certificació.
  
3. La justificació total presentada pel beneficiari haurà de ser, com a mínim, igual al gasto total estimat del centre o programa, objecte de la subvenció, no podent ser compensades entre si les quantitats subvencionades per diferents centres i programes, ni respecte a gastos de personal.
  
4. En el cas d'ajudes destinades a centres, el gasto que caldrà justificar serà, com a mínim, igual al cost estimat de funcionament del centre que va servir de base per al càlcul de la subvenció, havent d'estar desglossat entre els distints conceptes objecte de subvenció que consten en la resolució o en els documents que acompanyen a esta.
  
5. La Conselleria de Benestar Social no assumirà obligacions que es deriven de la relació laboral del personal dels centres subvencionats, sinó que seran els seus titulars els qui en respondran amb caràcter exclusiu.
  
ANNEX V
  
Bases reguladores per a la concessió d'ajudes per a l'atenció institucionalitzada a persones amb discapacitat i a malalts mentals crònics.
  
Primera. Sol·licitants
  
Les ajudes d'atenció institucionalitzada podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa amb anterioritat a la publicació d'esta orde, o bé, que estiga en fase de ser reconeguda la dita condició amb la documentació completa amb anterioritat a la dita data, sense que es trobe paralitzat l'expedient per causa imputable a l'interessat, o al seu representant legal, i que a més reunisquen les condicions exigides per al seu ingrés en un centre residencial d'atenció a persones amb discapacitat o a malalts mentals crònics.
  
Segona. Objecte i condicions generals
  
Les ajudes d'atenció institucionalitzada es conceben en el marc del sistema de servicis socials en l'àmbit de la Comunitat, com a prestacions econòmiques individualitzades, que es concedixen amb caràcter d'ajuda o subvenció personal i finalista.
  
Les condicions generals o premisses per a la seua concessió, d'acord amb les present bases, són:
  
1. Haver esgotat o resultar insuficients els recursos de caràcter individual o comunitari, per a atendre les necessitats del sol·licitant que requerix l'atenció assistencial institucionalitzada.
  
2. Acreditar la carència de plaça pública o subvencionada en centre residencial adequat.
  
Si amb posterioritat a la concessió de l'ajuda s'adjudicara al beneficiari una plaça en un centre públic o subvencionat, l'eficàcia de l'ajuda es deixarà sense efecte per desaparició del fet que va donar lloc a la seua concessió.
  
Així mateix, el falsejament de les dades declarades o l'ocultació d'aquelles dades que resulten rellevants per a la determinació de la concessió, podrà donar lloc a la denegació de l'ajuda sol·licitada, encara que l'interessat reunira els requisits per a la seua concessió, sense perjuí de garantir l'audiència a les persones interessades.
  
Tercera. Requisits dels beneficiaris
  
1. Els sol·licitants de les ajudes hauran de reunir amb anterioritat a la publicació de l'Orde els requisits següents:
  
1. Ser menor de 60 anys.
  
2. Haver sol·licitat plaça en residència pública.
  
3. Disposar del certificat de reconeixement de la condició de minusvàlid amb anterioritat a la publicació d'esta orde, o bé que estiga en fase de ser reconeguda la mencionada condició amb la documentació completa amb anterioritat a la dita data, sense que es trobe paralitzat l'expedient per causa imputable a l'interessat.
  
4. Estar afectat per una discapacitat que dificulte la seua integració social.
  
5. Disposar de la prescripció tècnica en què es determine la necessitat l'acció objecte de l'ajuda.
  
6. No tindre domicili o tindre una situació familiar greu que impedisca l'atenció de l'individu que, per les seues particulars característiques, no pot desenrotllar una vida autònoma.
  
7. Ser major de 16 anys, en els supòsits d'ajudes d'atenció institucionalitzada en residències de discapacitats. Només en situacions excepcionals es consideraran edats inferiors.
  
8. Ser major de 18 anys, en els supòsits d'ajudes destinades a l'atenció institucionalitzada en centres residencials de malalts mentals.
  
2. Es podrà establir a través d'una convocatòria pública específica i les seues corresponents bases reguladores aprovades per l'òrgan competent de la Conselleria de Benestar Social, els requisits per a la concessió d'altres ajudes d'atenció institucionalitzada per a persones amb discapacitat amb característiques o necessitats especials.
  
Quarta. Documentació que cal adjuntar a la sol·licitud
  
1. Sol·licitud, segons el model oficial que figura en l'annex 6, degudament omplida i subscrita per l'usuari o el seu representant.
  
2. Fotocòpia del document que acredite la sol·licitud de plaça en un centre públic.
  
3. Certificat de reconeixement de la condició de minusvàlid acompanyat del corresponent dictamen tecnicofacultatiu.
  
4. Prescripció tècnica en què es determine la necessitat de l'acció objecte de l'ajuda expedit pels servicis tècnics municipals o pels equips de salut mental en el cas de malalts mentals.
  
5. Declaració de la renda corresponent a l'exercici de 2004 del sol·licitant de l'ajuda i/o de la seua unitat familiar. En cas d'estar exempt de l'obligació de presentar la declaració de l'Impost sobre la Renda de les Persones Físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, així com les pensions o ajudes percebudes pels familiars com a conseqüència de la minusvalidesa del sol·licitant.
  
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
  
6. Certificat del director/a de la residència, degudament autoritzada, on pretenga ingressar, en el qual conste l'existència de plaça i el seu cost mensual.
  
En cas d'estar ja ingressat, caldrà aportar un certificat en què figure la data d'ingrés i el cost mensual de la plaça.
  
7. Fotocòpia del Document Nacional d'Identitat de l'usuari i/o del seu representant.
  
8. En els supòsits d'incapacitat declarada judicialment s'adjuntarà una fotocòpia de la resolució judicial d'incapacitació i el nomenament de tutor o curador.
  
- En els supòsits de menors discapacitats, s'aportarà fotocòpia de Llibre de Família junt amb una declaració de conformitat de sol·licitud d'ajuda per part del cònjuge que no haja exercit la representació.
  
Quinta. Prioritats i criteris de valoració
  
1. L'adjudicació de les ajudes s'ajustarà als criteris següents:
  
1) Tindran prioritat les ajudes que pel mateix concepte hagen sigut objecte de subvenció en l'exercici anterior, sempre que s'acredite la necessitat continuació d'atenció institucionalitzada.
  
2) Així mateix, la cobertura de les necessitats de persones en situacions d'abandó i extrema necessitat que requerisquen especial protecció.
  
2. En l'examen de la sol·licituds d'ajudes, hauran de ser tinguts en compte els següents aspectes i criteris de valoració:
  
2.1. Situació econòmica
  
Es valorarà la renda per capita individual del sol·licitant o de la unitat familiar. A este efecte es considera que la persona amb discapacitat es troba integrada en la corresponent unitat familiar, encara que estiguen internats en centres especialitzats, sempre que el contribuent aparega vinculat amb familiars compresos fins al segon grau de consanguinitat o afinitat i que convisca amb ells o que exercisquen les corresponents reduccions o deduccions per la seua atenció i assistència.
  
Per a la determinació de la renda per capita del sol·licitant o de la unitat familiar es comptabilitzaran tots els recursos econòmics nets dels membres de la unitat familiar (incloent-hi els rendiments del treball, rendes del capital, activitats empresarials, professionals i ajudes o pensions atorgades per organismes públics o entitats privades, encara que es troben exempts de l'obligació de declarar en el IRPF). La renda anual obtinguda es dividirà pel nombre de membres que componguen la unitat familiar o de convivència.
  
2.2. Situació personal, familiar i social.
  
Es faran constar les condicions de carència de la persona i el seu entorn familiar (absència de membres responsables de la unitat familiar, causes que dificulten o que impedixen l'atenció en este àmbit, carència d'allotjament, etc.), així com els factors socials i d'esgotament d'altres recursos públics alternatius.
  
Es valorarà la temporalitat de l'ajuda d'atenció institucionalitzada tenint en compte la situació de la persona amb discapacitat o persona afectada per malaltia mental crònica, atés que estes ajudes no poden tindre una duració indefinida i en el cas de persones ingressades en centres específics de malalts mentals, es mantindrà el coneixement de la situació permanentment actualitzat davant de la conveniència de la més ràpida reintegració d'estes persones al seu entorn familiar o social, sempre que concórreguen les condicions per a això.
  
3. Per a la valoració de les sol·licituds i concessió de les ajudes s'establirà una comissió tècnica de valoració en cada direcció territorial de Benestar Social, constituïda per:
  
- cap de Servici d'Acció Social, de la direcció territorial, com a president.
  
- cap de la Secció de Discapacitats de la direcció territorial, com a secretari.
  
- tècnics/es de la secció que hagen estudiat els expedients, que actuaran com a vocals.
  
Sexta. Quantia màxima de les ajudes
  
1. La quantia màxima de l'ajuda d'atenció institucionalitzada no podrà ser superior al cost de la necessitat que tracta de cobrir l'ajuda ni superar el mòdul econòmic màxim per a l'internament en centres residencials: residència de discapacitats i centres específics de malalts mentals crònics (CEEM), que podran ascendir fins un màxim de 45,62 euros/persona/dia.
  
2. La forma de determinar la quantia de la concessió s'establirà en funció del cost de l'acció o del mòdul econòmic estipulat, així com de l'aportació econòmica del sol·licitant, tenint per a això en compte els ingressos nets del sol·licitant i la renda per capita individual, en el cas que visca sol, i de la renda per capita de la unitat familiar o de convivència del sol·licitant, quan tinguera cònjuge i/o fills a càrrec o siga membre d'una unitat familiar.
  
En tot cas, l'aportació dels usuaris es calcularà, d'acord amb la taula que a continuació es detalla:
  
Ingressos mensuals del Quantitat disponible
  
Sol·licitant/Renda per capita familiar per al beneficiari
  
mensual
  
Fins a 300 euros 150 euros
  
Entre 300,01 i 450 euros 180 euros
  
Entre 450,01 i 600 euros 210 euros
  
Entre 600,01 i 750 euros 240 euros
  
Entre 750,01 i 900 euros 270 euros
  
Entre 900,01 i 1.050 euros 300 euros
  
Entre 1.050,01 i 1.200 euros 330 euros
  
Entre 1.200,01 i 1.350 euros 360 euros
  
Entre 1.350,01 i 1.500 euros 390 euros
  
Entre 1.500,01 i 1.650 euros 420 euros
  
Entre 1.650,01 i 1.800 euros 450 euros
  
Entre 1.800,01 i 1.950 euros 480 euros
  
Entre 1.950,01 i 2.100 euros 510 euros
  
Més de 2.100 euros 540 euros
  
3. Per a la valoració i concessió d'estes ajudes, la Direcció General d'Integració Social de Discapacitats atendrà, en tot cas, als criteris establits en la present orde, a la planificació i racionalització dels recursos i a les limitacions pressupostàries.
  
Sèptima. Documentació justificativa del gasto
  
1. El pagament d'este tipus d'ajudes podrà realitzar-se en un pagament únic o en pagaments fraccionats, i la direcció territorial de Benestar Social haurà de desenrotllar les actuacions oportunes per a l'aprovació del gasto, amb presentació prèvia de les factures i dels oportuns justificants.
  
Així mateix, podrà autoritzar-se que el pagament d'estes s'efectue trimestralment directament a l'entitat titular de la residència o centre específic de malalts mentals, sempre que conste expressament per escrit l'autorització i el consentiment de la persona beneficiària i de l'entitat.
  
2. Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre. Este gasto haurà d'haver sigut realitzat amb anterioritat a 31 de desembre del 2006.